《开元寺塔偶成题十韵》
宋代·宋祁

集福仁祠旧，雄成宝塔新。
经营一甲子，高下几由旬。
屹立通无碍，支持固有神。
云妨垂处翼，月碍过时轮。
顶日珠先现，絛风铎自振。
沙分千界远，花散四天春。
亿载如如地，三休上上人。
堆螺俯常碣，缭带视河津。
陶甓勤争运。园金施未贫。
谁纡简栖笔，为我志琳珉。

作者简介：宋祁（998～1061）北宋文学家。字子京，安州安陆（今湖北安陆）人，后徙居开封雍丘（今河南杞县）。天圣二年进士，官翰林学士、史馆修撰。与欧阳修等合修《新唐书》，书成，进工部尚书，拜翰林学士承旨。卒谥景文，与兄宋庠并有文名，时称“二宋”。诗词语言工丽，因《玉楼春》词中有“红杏枝头春意闹”句，世称“红杏尚书”。